Diari Oficial de la Generalitat Valenciana


Sumari del DOGV 9989, del 21-11-2024 (2024/12454)

RESOLUCIÓ de 18 de novembre de 2024, de la Secretaria Autonòmica de Cultura, per la qual es regula i es concedix una subvenció directa a la Universitat Catòlica de València, Càtedra Charles Péguy, per a l’exercici 2024, destinada al finançament d’activitats culturals al voltant de cinc eixos.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9989

Data del DOGV
:   21-11-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/12679

CVE
:   PVOC-K-0380-86701

Data del document
:   18-11-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Descriptors 

:   * Universitat Catòlica de València
    * ajuda pública
    * cultura

La Llei 8/2023, de 27 de desembre, de pressupostos de la Generalitat per a l’exercici pressupostari 2024, preveu amb càrrec al programa 453A00, «Promoció i activitat cultural i escènica», centre gestor E26778207, la línia de subvenció S1518, amb la denominació «Subvenció nominativa a la Universitat Catòlica de València. Càtedra Charles Péguy», amb una dotació de 35.000 euros, mode de concessió directa de l’art. 168.1.A de la Llei 1/2015, de 6 de febrer, d’hisenda pública, del sector públic instrumental i de subvencions, i assenyala que la seua finalitat és el «Finançament d’activitats culturals al voltant de 5 eixos».

La línia de subvenció S1518 es troba inclosa en el Pla estratègic de subvencions de la Vicepresidència Primera i Conselleria de Cultura i Esport, per al període 2024-2026, aprovat per la Resolució, de 12 de febrer de 2024, del vicepresident primer i conseller de Cultura i Esport, inclosa en el programa 453A00 i vinculada a l’objectiu estratègic de fomentar la presència d’associacions, fundacions i entitats en la vida cultural, com a mitjà per a millorar la participació i l’accés a la cultura i formació dels seus agents.

L’article 22 de la Llei 38/2003, de 17 de novembre, general de subvencions, establix en l’apartat 2.a la possibilitat de concedir, de manera directa, les subvencions que es preveuen nominativament en els pressupostos generals de l’Estat, de les comunitats autònomes o de les entitats locals, en els termes que s’arrepleguen en els convenis i en la normativa reguladora d’estes subvencions.

D’altra banda, l’article 168.1.A de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, establix que podran concedir-se de manera directa, mitjançant una resolució, les subvencions previstes nominativament en la Llei de pressupostos de la Generalitat; s’entenen així les que l’objecte, la dotació pressupostària i el destinatari de les quals figuren inequívocament en els seus annexos.

En este sentit, la lletra d de l’apartat 4 de l’article 160 de la mencionada Llei 1/2015 disposa que les persones titulars de les conselleries seran les competents per a la concessió de les subvencions nominatives, i l’apartat 5 de l’article mencionat determina que l’exercici d’esta competència podrà ser delegat.

D’esta manera, la Resolució de 13 d’abril de 2022, del conseller d’Educació, Cultura i Esport, sobre la delegació de competències en determinats òrgans, preveu la delegació a la persona titular de la Secretaria Autonòmica de Cultura i Esport de les resolucions de concessió de subvencions de manera directa, que corresponguen al seu àmbit competencial, a què es referixen els articles 22.2 i 28 de la Llei 38/2003, de 17 de novembre, general de subvencions, i l’article 168 de la Llei 1/2015, de 6 de febrer, de la Generalitat, del sector públic instrumental i de subvencions.

La Conselleria d’Educació, Cultura, Universitats i Ocupació és el departament del Consell al qual, en virtut del que disposa l’article 7 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, li corresponen les competències en matèria de cultura, promoció cultural i patrimoni cultural.

Per la seua part, la Universitat Catòlica de València Sant Vicent Màrtir, erigida canònicament per l’Arquebisbat de València mitjançant escriptura pública atorgada el 20.01.2004 davant del notari de València Rafael Gómez-Ferrer Sapiña, amb la forma jurídica de fundació canònica autònoma, va ser reconeguda com a universitat privada a la Comunitat Valenciana pel Decret 53/2004, de 16 d’abril, del Consell de la Generalitat. La Universitat Catòlica de València Sant Vicent Màrtir té personalitat jurídica pròpia i plena capacitat d’actuar per a la consecució dels seus fins.

La disposició addicional quarta de la Llei orgànica 2/2023, de 22 de març, del sistema universitari, establix en el segon paràgraf que «Les universitats establides o que s’establisquen a Espanya per l’Església catòlica amb posterioritat a l’Acord entre l’Estat espanyol i la Santa Seu, de 3 de gener de 1979, i els seus centres adscrits, hauran de complir les condicions i requisits establits en esta llei orgànica i en les seues normes reglamentàries de desplegament i execució, específicament per a les universitats privades o, amb caràcter general, per a totes les universitats». La mateixa llei orgànica establix en el títol X, «Règim específic de les universitats privades», article 95, paràgraf 2, que «El seu règim jurídic resulta del que es disposa en els preceptes d’esta llei orgànica que se li apliquen i en les normes que els despleguen. A banda del que es disposa en este títol X, els serà igualment aplicable el que s’establix en els títols preliminar, I, II, III, IV, exceptuant l’article 13, V, VI, VII i VIII, així com les disposicions addicionals quarta, sèptima, octava i novena».

L’article 1, últim paràgraf, dins del títol preliminar, «Disposicions generals», de la Llei orgànica 2/2023, de 22 de març, del sistema universitari, establix que «s’entén per universitats aquelles institucions, públiques o privades, que desenrotllen les funcions centrals de docència, investigació i transferència i intercanvi del coneixement, a més de les que arreplega l’article 2.2 i que oferixen títols universitaris oficials de grau, màster universitari i doctorat en la majoria de branques de coneixement, i que poden desenrotllar altres activitats formatives». En particular, són funcions de les universitats, d’acord amb el que disposa l’article 2.2a de la mateixa llei orgànica, «L’educació i formació de l’estudiantat a través de la creació, desenrotllament, transmissió i avaluació crítica del coneixement científic, tecnològic, social, humanístic, artístic i cultural, així com de les capacitats, competències i habilitats inherents a este», i en els seus apartats afig: «b) la preparació per a l’exercici d’activitats professionals que exigisquen l’aplicació i l’actualització de coneixements i mètodes científics, tecnològics, socials, humanístics, culturals i per a la creació artística», «c) La generació, desenrotllament, difusió, transferència i intercanvi del coneixement i l’aplicabilitat de la investigació en tots els camps científics, tecnològics, socials, humanístics, artístics i culturals» i «g) La transferència i l’intercanvi del coneixement i de la cultura al conjunt de la societat a través de l’activitat universitària i la formació permanent al llarg de la vida del conjunt de la ciutadania».

L’article 3.2 de la Llei orgànica 2/2023, de 22 de març, del sistema universitari, que fa referència a l’autonomia de les universitats, disposa que «l’autonomia de les universitats comprén i requerix: a) L’establiment de les línies estratègiques de la universitat, entre altres, en les polítiques docents, d’investigació i innovació, d’assegurament de la qualitat, de gestió financera, de personal, d’estudiantat, de cultura i d’internacionalització».

Així mateix, la Llei orgànica 2/2023, de 22 de març, del sistema universitari, dedica el títol VI a la «Universitat, societat i cultura», i en l’article 19 disposa: «La cultura en la Universitat: 1. La creació i la transmissió de la cultura universitària en tota la seua diversitat constituïxen una missió fonamental de la Universitat. Amb este fi, les universitats vetlaran per mantindre i reforçar la dimensió cultural de totes les seues activitats, impulsant, així mateix, la seua obertura, transmissió i difusió a l’entorn social amb una perspectiva intercultural, de formació al llarg de la vida i de democratització del coneixement. 2. Les universitats fomentaran el protagonisme actiu de l’estudiantat en la vida universitària, afavorint un aprenentatge integral mitjançant activitats universitàries de caràcter cultural, esportiu, de representació estudiantil, solidàries, de voluntariat i de cooperació al desenrotllament. 3. Les universitats adoptaran les mesures oportunes per a assegurar a l’estudiantat el seu accés, participació i contribució en estes activitats, així com la diversitat cultural i lingüística en el seu disseny i implementació».

Per tot el que s’ha exposat anteriorment, es deduïx la importància de la cultura en la universitat, tant en els àmbits acadèmic i d’investigació com de creació i transmissió de coneixements a la societat i la necessitat de promoure i fomentar aquelles activitats que tinguen per finalitat la difusió de la cultura.

En este sentit, tenint en compte l’interés públic que suposa l’activitat de la Universitat Catòlica de València, Càtedra Charles Péguy, en l’àmbit cultural, la Generalitat ha inclòs en el seu pressupost anual per a l’exercici 2024 una ajuda nominativa per al finançament d’activitats culturals al voltant de cinc eixos.

La possibilitat de concedir una subvenció de caràcter nominatiu a la Universitat Catòlica de València, Càtedra Charles Péguy, està prevista en l’article 22.2 de la Llei 38/2003, de 17 de novembre, general de subvencions, i en l’article 168.1. A de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i de manera expressa en la Llei 8/2023, de 30 de desembre, de pressupostos de la Generalitat per a l’exercici 2024, aplicació pressupostària W88039233, programa pressupostari 453A00, «Promoció i activitat cultural i escènica», línia de subvenció de concessió directa S1518, «Subvenció nominativa a la Universitat Catòlica de València. Càtedra Charles Péguy», amb una dotació de 35.000 euros, amb la Universitat Catòlica de València com a entitat beneficiària prevista i amb la descripció i finalitat següents: «Finançament d’activitats culturals al voltant de 5 eixos».

S’ha aplicat el que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. Les subvencions que es concedixen en esta resolució no necessiten la notificació mencionada abans, per no reunir els requisits de l’article 107 del Tractat de funcionament de la Unió Europea; en concret, per no suposar cap avantatge econòmic, ja que l’entitat a la qual va dirigida la subvenció no exercix cap activitat econòmica que puga oferir béns o servicis en el mercat i, per això, no hi ha possibilitat de falsejament de la competència que afecte els intercanvis comercials entre estats membres.

Per tot això, seguits els tràmits que s’arrepleguen en l’article 168.1.A de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, d’acord amb el que establix la Llei 8/2023, de 27 de desembre, de pressupostos de la Generalitat per a 2024, i en virtut de les competències atribuïdes a la Conselleria d’Educació, Cultura, Universitats i Ocupació en l’article 7 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, i de la delegació continguda en el resolc primer, apartat 2, de la Resolució de 13 d’abril de 2022, del conseller d’Educació, Cultura i Esport, sobre delegació de competències en òrgans determinats,

RESOLC

*Primer. Objecte*

La present resolució té per objecte regular la concessió directa de la subvenció destinada a la Universitat Catòlica de València, Càtedra Charles Péguy, prevista en la Llei 8/2023, de 27 de desembre, de pressupostos de la Generalitat per a l’exercici 2024, per al finançament d’activitats culturals al voltant de cinc eixos.

*Segon. Raons d’interés públic que concorren en la concessió*

La possibilitat de concedir una subvenció, de caràcter nominatiu, a la Universitat Catòlica de València, Càtedra Charles Péguy, està prevista en l’article 22.2.a de la Llei 38/2003, de 17 de novembre, general de subvencions, i en l’article 168.1.A de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i així està prevista de manera expressa en el pressupost de la Generalitat per a 2024, en la secció 18, servici 02, centre gestor 01, i programa 453.A00, la línia de subvenció S1518, amb la denominació «Subvenció nominativa a la Universitat Catòlica de València. Càtedra Charles Péguy», i amb una dotació de 35.000 euros, i té com a descripció i finalitat «Finançament d’activitats culturals al voltant de 5 eixos». La subvenció regulada en esta resolució té caràcter singular, derivat del caràcter excepcional i únic de l’entitat sol·licitant i atés l’objectiu de la Generalitat de fomentar la presència d’associacions, fundacions i entitats en la vida cultural com a mitjà per a millorar la participació i l’accés a la cultura i la formació dels seus agents, segons les determinacions previstes expressament per la Llei 8/2023, de 27 de desembre, de pressupostos de la Generalitat per a l’exercici 2024.

*Tercer. Entitat beneficiària*

L’entitat beneficiària és la Universitat Catòlica de València, fundació canònica autònoma reconeguda com a universitat privada a la Comunitat Valenciana pel Decret 53/2004, de 16 d’abril, del Consell de la Generalitat, amb personalitat jurídica pròpia i plena capacitat d’actuar per a la consecució dels seus fins.

*Quart. Activitat i gastos subvencionables*

1. L’import de l’ajuda serà, com a màxim, de 35.000 euros i anirà destinat als gastos i activitats directament relacionats amb el finançament d’activitats culturals al voltant de cinc eixos, segons la fitxa pressupostària.

2. La Fundació Universitat Catòlica de València Sant Vicent Màrtir presenta el dia 21/06/2024 la memòria d’activitats que s’han de subvencionar, mitjançant el document «Memòria d’activitats i pressupost d’activitats de la Càtedra Charles Péguy de la Universitat Catòlica de València any: 2024. La memòria d’activitats definix els cinc eixos d’investigació, que articulen la càtedra de la manera següent: «Les arrels culturals i filosòfiques de les quals es nodrixen les expressions culturals i la seua incidència en la societat»; «Les diferents expressions formals de la cultura entesa en un sentit ampli»; «L’anàlisi dels creadors o protagonistes culturals»; «La reflexió sobre la postmodernitat i les seues diferents expressions culturals (incloses les diverses formes i idees vigents en el nostre temps)»; «La relació fe-cultura en la història i l’actualitat, i el coneixement i la difusió de la figura de Charles Péguy». Així mateix, la memòria enumera les activitats següents, que es duran a terme durant 2024: activitats relacionades amb la posada en marxa de la càtedra (desenrotllament d’identitat corporativa; contractació d’una persona de suport en tasques de gestió, difusió i organització); activitats generadores de coneixement (primeres jornades d’estudis culturals de la Càtedra Charles Péguy; exposició de disseny multimèdia, amb els treballs dels millors alumnes i exalumnes dels graus de Multimèdia i Arts Digitals, i Disseny i Narració en Animació i Videojocs; publicació d’un llibre a partir del millor TFG d’investigació en cultura contemporània; Seminari Charles Péguy; publicació del llibre Historia y evolución de la imagen).

3. Els gastos de la Universitat Catòlica de València, Càtedra Charles Péguy, que s’atendran d’acord amb la present resolució, respondran de manera indubtable als fins d’esta i a les activitats directament relacionades amb la consecució d’estos fins, que puguen ser considerats gastos subvencionables, segons s’establix en els paràgrafs següents.

4. Es consideren gastos subvencionables els gastos que duga a terme la Universitat Catòlica de València, Càtedra Charles Péguy, necessaris per a la realització de les activitats culturals que, incloses en la memòria presentada el dia 21/06/2024, es troben directament relacionades amb el finançament d’activitats culturals al voltant de cinc eixos, segons la finalitat prevista en la fitxa pressupostària esmentada, així com amb els fins i les activitats previstos en els articles 1, 2, 3 i 19 de la Llei orgànica 2/2023, de 22 de març, del sistema universitari, i es realitzen i estiguen efectivament pagats entre l’1 de gener de 2024 i el 5 de desembre 2024.

5. Se subvencionaran els gastos que resulten necessaris per a l’execució de l’activitat subvencionada, que, en tot cas, haurà de reunir els requisits disposats en el paràgraf anterior, sempre que estiguen relacionats directament amb esta i siguen indispensables per a la seua preparació o execució adequades.

6. Entre els gastos subvencionables només cal incloure aquells que, de manera indubtable, responguen a la naturalesa de l’activitat subvencionada d’acord amb l’article 31.1 de la Llei 38/2003, de 17 de novembre, general de subvencions, atesa la denominació de la línia, «Subvenció nominativa a la Universitat Catòlica de València. Càtedra Charles Péguy», i la descripció i la finalitat d’esta: «Finançament d’activitats culturals al voltant de 5 eixos»; per la qual cosa no cal incloure com a subvencionables els corresponents a l’activitat o funcionament general de l’entitat beneficiària, en este cas la Universitat Catòlica de València.

7. Segons l’article 31.3 de la mateixa Llei 38/2003, de 17 de novembre, general de subvencions, quan l’import del gasto subvencionable supere les quanties establides en la vigent legislació de contractació del sector públic per al contracte menor, el beneficiari haurà de sol·licitar com a mínim tres ofertes de diferents proveïdors, amb caràcter previ a la contractació del compromís per a l’obra, la prestació del servici o l’entrega del bé, llevat que per les seues característiques especials no hi haja en el mercat un nombre suficient d’entitats que els realitzen, els presten o els subministren, o llevat que el gasto es faça amb anterioritat a la subvenció. L’elecció entre les ofertes presentades, que hauran d’aportar-se en la justificació, o, si és el cas, en la sol·licitud de subvenció, es farà d’acord amb criteris d’eficiència i economia, i haurà de justificar-se expressament en una memòria l’elecció quan no recaiga en la proposta econòmica més avantatjosa.

8. D’acord amb el que disposa l’article 31 de la Llei 38/2003, de 17 de novembre, general de subvencions, el cost d’adquisició dels gastos subvencionables haurà de ser d’acord ambl valor de mercat. Si és el cas, l’òrgan gestor podrà fer la comprovació del valor del mercat amb els mitjans assenyalats en l’article 170 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

9. No seran subvencionables els gastos per a adquirir béns inventariables (equipament informàtic, mobiliari, equips d’impressió o anàlegs).

*Quint. Crèdit pressupostari i quantia de la subvenció*

L’import màxim concedible de la subvenció s’establix en 35.000 euros. Este import s’abonarà amb càrrec al capítol 4 de la línia de subvenció S1518, aplicació pressupostària R8271.12.38.552O45 de l’estat de gastos del pressupost de la Generalitat per a l’exercici 2024.

*Sext. Òrgan gestor*

Correspon la tramitació i la gestió de la subvenció a la Direcció General de Cultura de la Conselleria d’Educació, Cultura, Universitats i Ocupació, de conformitat amb el que es disposa en la Resolució de 13 d’abril de 2022, del conseller d’Educació, Cultura i Esport, sobre delegació de competències en determinats òrgans.

*Sèptim. Procediment*

1. La present resolució haurà de ser publicada en el *Diari Oficial de la Generalitat Valenciana*  i l’entitat beneficiària haurà de manifestar, en el termini de deu dies hàbils a partir de l’endemà de la publicació, la seua conformitat amb la concessió de la subvenció i amb les bases reguladores d’esta, d’acord amb el formulari normalitzat «Model de conformitat de la subvenció de concessió directa».

2. El formulari normalitzat «Model de conformitat de la subvenció de concessió directa», degudament omplit en tots els seus apartats i firmat per la persona que exercisca l’apoderament o representació legal de l’entitat beneficiària, es presentarà telemàticament a través del procediment «Línies de subvenció nominatives per a la promoció de l’activitat cultural. Direcció General de Cultura», mitjançant l’enllaç següent: <https://www.gva.es/va/inicio/procedimientos?id_proc=97163>  o mitjançant els mitjans previstos en l’apartat 4 de l’article 16 de la Llei 39/2015, d’1 d’octubre, del procediment administratiu comú de les administracions públiques, que resulten vàlids per als subjectes obligats a relacionar-se electrònicament amb les administracions públiques, segons l’art. 14.2, lletres a, c i d.

3. De conformitat amb el que es disposa en l’article 68 de la Llei 39/2015, d’1 d’octubre, del procediment administratiu comú de les administracions públiques, si el document de conformitat s’ha omplit de manera incompleta o no s’han aportat els documents exigits per esta resolució, es requerirà a l’entitat beneficiària que, en el termini de deu dies hàbils, esmene la falta o acompanye els documents preceptius amb la indicació que, si no ho fa així, es considerarà que desistix de la seua petició, i quedarà sense efecte la concessió de la subvenció i, per tant, es perdrà el dret a la percepció, amb una resolució prèvia que haurà de dictar-se en els termes previstos en l’article 21 de la llei mencionada. No obstant això, de conformitat amb el que es disposa en l’article 73 de la Llei 39/2015, d’1 d’octubre, del procediment administratiu comú de les administracions públiques, s’admetrà l’actuació de l’interessat i produirà efectes legals, si es produïx abans o dins del dia en què es notifique la resolució en la qual es considere transcorregut el termini.

*Octau. Obligacions de l’entitat beneficiària*

1. L’entitat beneficiària d’esta subvenció quedarà subjecta a les obligacions generals derivades de la normativa vigent sobre ajudes o subvencions públiques i, en particular, a les que fa referència l’article 14 de la Llei 38/2003, de 17 de novembre, general de subvencions.

2. L’entitat beneficiària estarà obligada a efectuar les activitats subvencionades en els termes d’esta resolució i a justificar la seua realització en els terminis establits.

3. En particular, estarà obligada a:

A. Comunicar a la Direcció General de Cultura de la Conselleria d’Educació, Cultura, Universitats i Ocupació la concessió d’altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat prevista en esta resolució. Esta comunicació s’haurà de fer tan prompte com es conega, i, en tot cas, amb anterioritat a la justificació de l’aplicació donada als fons percebuts.

B. Sotmetre’s a la normativa sobre supervisió, seguiment i control de subvencions, així com facilitar tota la informació requerida per l’òrgan gestor de la subvenció i tolerar qualssevol actuacions de comprovació i control financer que puguen realitzar els òrgans de control competents.

C. Conservar els documents justificatius de l’aplicació dels fons percebuts, inclosos els documents electrònics, mentres puguen ser objecte de les actuacions de comprovació i control.

D. Disposar dels llibres comptables, els registres diligenciats i altres documents auditats degudament, en els termes que exigix la legislació mercantil i sectorial aplicable, així com tots els estats comptables i els registres específics exigibles, amb la finalitat de garantir l’exercici adequat de les facultats de comprovació i control.

E. Acreditar no incórrer en les prohibicions per a obtindre la condició de beneficiari, establides en l’article 13 de la Llei 38/2003, de 17 de novembre, general de subvencions, i no ser deutor de la Generalitat per reintegrament de subvencions segons el que es preveu en l’article 25 del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions, així com trobar-se al corrent en el compliment de les obligacions tributàries i davant de la Seguretat Social, d’acord amb el que es preveu en l’article 14 de la Llei 38/2003, general de subvencions.

F. Procedir al reintegrament dels fons percebuts en els supòsits previstos en l’article 37 de la Llei 38/2003, de 17 de novembre, general de subvencions, i d’acord amb el que s’establix en l’article 172 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

G. En el cas que alguna de les factures incloses en la justificació siga d’import igual o superior a 15.000,00 euros (IVA exclòs), el beneficiari haurà d’acreditar, amb caràcter previ a la contracció del compromís per a prestar el servici o subministrament, que ha sol·licitat com a mínim tres ofertes de proveïdors, excepte que per les seues característiques especials no hi haja en el mercat un nombre suficient d’entitats que els realitzen, presten o subministren, o llevat que el gasto s’haja realitzat amb anterioritat a la subvenció. L’elecció entre les ofertes presentades, que s’hauran d’aportar en la justificació, s’haurà de fer d’acord amb els criteris d’eficiència i economia, i haurà de justificar-se expressament en una memòria l’elecció quan no recaiga en la proposta econòmica més avantatjosa.

H. Assumir totes les responsabilitats que es deriven de l’activitat subvencionada com a titular i promotor d’esta, inclòs el finançament total dels costos, així com els possibles excessos respecte del pressupost plantejat.

I. En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d’abril, de transparència i bon govern de la Comunitat Valenciana, i l’article 18 de la Llei 38/2003, de 17 de novembre, general de subvencions, els subjectes beneficiaris de la subvenció han de complir les obligacions de transparència següents:

I1. Adoptar les mesures de difusió que s’inclouen en l’apartat 4 de l’article 18 de la Llei 38/2003, que establix que els beneficiaris hauran de donar la publicitat adequada del caràcter públic del finançament de les activitats objecte de subvenció. Estes mesures podran consistir a incloure la imatge institucional de l’entitat concedent, així com llegendes relatives al finançament públic en cartells, plaques commemoratives, materials impresos, mitjans electrònics o audiovisuals, o bé en mencions fetes en mitjans de comunicació. En este sentit, tot el material gràfic i audiovisual publicitari que es faça (cartells, fullets, pancartes, DVD, CD i la resta de documentació i material utilitzat) indicaran que l’activitat subvencionada es fa en col·laboració amb la Conselleria d’Educació, Cultura, Universitats i Ocupació, i les inclusions o les mencions que es facen en les pàgines web oficials per a donar repercussió a les activitats hauran d’incorporar, si correspon, el logotip que facilite la Generalitat Valenciana. Respecte de les campanyes de publicitat que es duguen a terme, s’haurà de respectar el que establix la Llei 12/2018, de 24 de maig, de la Generalitat, de publicitat institucional per a l’interés ciutadà i la concepció col·lectiva de les infraestructures públiques.

I2. Les entitats privades han de complir les obligacions de publicitat activa que estan arreplegades en el capítol II del títol I de la Llei 19/2013, de 9 de desembre, de transparència, accés a la informació pública i bon govern, quan:

a. Perceben durant el període d’un any ajudes o subvencions públiques en una quantia superior a 100.000 euros.

b. Perceben durant el període d’un any natural ajudes o subvencions de les entitats públiques de la Comunitat Valenciana que s’arrepleguen en l’article 3 de la Llei 1/2022, de 13 d’abril, de transparència i bon govern de la Comunitat Valenciana, en una quantia superior a 50.000 euros.

c. Les ajudes o subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.

En concret, hauran de publicar, en els termes previstos en els principis generals de l’article 5 de la Llei 19/2013, de 9 de desembre, de transparència, accés a la informació pública i bon govern, la informació institucional i organitzativa de l’article 6 i l’econòmica i pressupostària de l’article 8 d’esta. Esta publicació es realitzarà a través de la pàgina web de l’entitat, o bé a través de la plataforma TEP – Transparència Entitats Privades, de GVA Oberta, a la qual es pot accedir mitjançant l’enllaç: <https://gvaoberta.gva.es/va/tep>

Esta informació s’ha de publicar a partir de l’any següent a aquell en què s’hagen superat els llindars establits, i s’ha de mantindre publicada durant, almenys, quatre anys naturals.

I3. Les entitats o les persones beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària per a complir les obligacions previstes en la Llei de transparència, que esta requerisca. Una vegada transcorregut el termini conferit en el requeriment sense que s’haja atés, l’òrgan que haja realitzat el requeriment podrà acordar, amb un advertiment i una audiència previs a l’interessat, la imposició de multes coercitives en els termes que preveu l’article 5 de la Llei 1/2022, de 13 d’abril, de transparència i bon govern de la Comunitat Valenciana.

I4. Els nous conjunts de dades que es generen per la formalització i el desenrotllament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

4. L’incompliment de les obligacions anteriors produirà la pèrdua del dret al cobrament total o parcial de la subvenció atorgada, i tindrà a conseqüència la minoració de la subvenció o, si és el cas, el reintegrament de les quantitats percebudes. Tot això, sense perjuí, si és el cas, de l’exigència de responsabilitats que puguen correspondre d’acord amb la legislació vigent.

*Nové. Justificació de la subvenció*

1. La justificació de la subvenció concedida es farà d’acord amb l’article 75 del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions. L’entitat beneficiària haurà de presentar la justificació adequada de la subvenció, de la realització de l’activitat, del compliment de les condicions imposades i de la consecució dels objectius previstos en l’acte de concessió de la subvenció.

2. Seran activitats subvencionables les que s’executen entre l’1 de gener i el 5 de desembre de 2024, i, en relació amb la justificació dels gastos, les entitats beneficiàries estaran obligades a justificar la realització de totes les activitats que han sigut objecte de subvenció, així com a acreditar tots els gastos produïts. En relació amb la justificació d’activitats realitzades per l’entitat beneficiària amb anterioritat a la publicació de la present resolució, hauran d’acceptar l’ajuda concedida amb caràcter previ a la seua justificació.

3. La justificació de la subvenció concedida haurà de contindre la documentació següent:

Memòria tècnica i descriptiva de l’execució de les activitats subvencionades acompanyada de memòria econòmica justificativa del cost de les activitats realitzades. Esta memòria haurà de permetre conéixer el nombre de persones intervinents en les actuacions que cal subvencionar, les activitats realitzades i la data de la seua execució, el grau de compliment dels objectius proposats, els materials i la metodologia utilitzats, l’enllaç a la pàgina web en què es troba publicada o difosa l’activitat realitzada i qualssevol altres dades que es consideren rellevants. La memòria contindrà i/o anirà acompanyada per:

a) Relació detallada dels gastos ocasionats per les activitats objecte de subvenció amb identificació del creditor, concepte de gasto i la seua correspondència amb l’activitat subvencionada, l’import i la data d’emissió i relació detallada dels documents de pagament dels gastos realitzats, segons model normalitzat.

b) Factures o documents de valor probatori equivalent, acreditatius dels gastos incorporats en la llista anterior que hauran de reunir els requisits del Reial decret 1619/2012, de 30 de novembre, pel qual s’aprova el reglament pel qual es regulen les obligacions de facturació. En tot cas, haurà de figurar: número i, si és el cas, sèrie; data d’expedició; data d’operació, si és distinta de la d’expedició; NIF i nom i cognoms, raó o denominació social de l’expedidor i del destinatari de les operacions; identificació dels béns entregats o servicis prestats, tipus impositiu, contraprestació total. En el cas que alguna de les factures incloses en la justificació siga d’import igual o superior a 15.000,00 euros (IVA exclòs), el beneficiari haurà d’acreditar, amb caràcter previ a la contracció del compromís per a prestar el servici o subministrament, que ha sol·licitat com a mínim tres ofertes de proveïdors, excepte que per les seues característiques especials no hi haja en el mercat un nombre suficient d’entitats que els facen, presten o subministren, o llevat que el gasto s’haja realitzat amb anterioritat a la subvenció. L’elecció entre les ofertes presentades, que s’hauran d’aportar en la justificació, s’haurà de fer d’acord amb els criteris d’eficiència i economia, i haurà de justificar-se expressament en una memòria l’elecció quan no recaiga en la proposta econòmica més avantatjosa.

c) Documents acreditatius del pagament de les factures: original o còpia autenticada degudament del justificant bancari acreditatiu de la identitat de qui efectua el pagament, del període a què fa referència el càrrec, identificació de la persona o l’entitat beneficiària d’este, número de la factura i concepte de gasto i deute en compte dels imports o, en defecte d’això, mitjançant l’aportació d’una declaració responsable de la persona representant legal de l’entitat acreditativa que les imatges de les factures i dels justificants del càrrec en compte són una còpia fidel dels justificants de gasto i de la documentació acreditativa del pagament. En tot cas, d’acord amb l’article 7 de la Llei 7/2012, de 29 d’octubre, de modificació de la normativa tributària i pressupostària i d’adequació de la normativa financera per a intensificar les actuacions en la prevenció i la lluita contra el frau, no podran pagar-se en efectiu les operacions amb un import igual o superior a 1.000 euros, o el seu contravalor en moneda estrangera; per la qual cosa, en estos casos, la justificació del pagament haurà d’efectuar-se mitjançant el dèbit bancari. A l’efecte del càlcul de la quantia anterior, se sumaran els imports de totes les operacions o pagaments en què s’haja pogut fraccionar l’entrega de béns o la prestació de servicis.

d) Exemplar de la publicitat relativa a l’activitat organitzada, en forma de díptics, tríptics, cartells, revistes, llibres, còpies audiovisuals o qualsevol altre format.

4. Sense perjuí de la documentació assenyalada en l’apartat anterior, l’òrgan concedent podrà requerir al beneficiari que presente els justificants que estime oportuns i que permeten obtindre una evidència raonable sobre l’aplicació adequada de la subvenció.

5. Per a presentar la documentació justificativa del gasto s’establix el següent termini de justificació: fins al 10 de desembre de 2024.

En cas que no es presente la justificació en el termini indicat en la convocatòria, l’entitat beneficiària perdrà el dret a la subvenció.

6. Tota la documentació justificativa haurà de ser remesa telemàticament en termini a través del procediment «Línies de subvenció nominatives per a la promoció de l’activitat cultural. Direcció General de Cultura», mitjançant l’enllaç següent: <https://www.gva.es/va/inicio/procedimientos?id_proc=97148>  o mitjançant els mitjans previstos en l’apartat 4 de l’article 16 de la Llei 39/2015, d’1 d’octubre, del procediment administratiu comú de les administracions públiques, que resulten vàlids per als subjectes obligats a relacionar-se electrònicament amb les administracions públiques, segons l’art. 14.2, lletres a, c i d.

*Dècim. Règim de pagament de la subvenció*

1. El pagament de la subvenció s’entregarà de la manera següent:

a. Una vegada concedida i prestada la conformitat a l’ajuda i a petició de l’entitat beneficiària i atesa la documentació presentada, s’anticiparà el pagament de fins al 30 % de l’import de la subvenció concedida d’acord amb el que es disposa en els apartats 2 i 3 de l’article 171 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i queden exemptes les entitats beneficiàries de l’obligació de prestar garanties per al pagament d’acomptes. En tot cas, els pagaments anticipats estaran subjectes a disponibilitat pressupostària.

b. La quantitat que resta del pagament, és a dir, la diferència entre l’import total justificat i la quantitat pagada en el pagament realitzat per acomptes, amb el límit màxim de l’import concedit en la resolució de concessió, s’entregarà una vegada presentada i aprovada tota la documentació justificativa del gasto.

2. En cap cas podran fer-se pagaments anticipats a les persones beneficiàries quan hagen sol·licitat la declaració de concurs voluntari, hagen sigut declarades insolvents en qualsevol procediment, es troben declarades en concurs, llevat que en este haja adquirit l’eficàcia un conveni, estiguen subjectes a intervenció judicial o hagen sigut inhabilitades segons la Llei concursal, sense que haja conclòs el període d’inhabilitació fixat en la sentència de qualificació del concurs de conformitat amb el que es disposa en l’article 171.6 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i en el Reial decret legislatiu 1/2020, de 5 de maig, pel qual s’aprova el text refós de la Llei concursal.

3. No es podrà fer el pagament de la subvenció mentres les persones o entitats beneficiàries no es troben al corrent en el compliment de les seues obligacions tributàries i amb la Seguretat Social, o siguen deutores per resolució que declare la procedència de reintegrament.

4. En el cas de justificar gastos per un import que no siga igual o superior a la subvenció concedida, es procedirà a minorar o reintegrar la subvenció proporcional als gastos justificats efectivament.

5. En el cas que el compte bancari de l’entitat no estiga donat d’alta en la Generalitat o haja de modificar les seues dades, l’entitat haurà de donar d’alta les seues dades a través del sistema PROPER en compliment de l’Orde 2/2022, de la Conselleria d’Hisenda i Model Econòmic, per la qual es regulen les actuacions o els tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i la Resolució de 16 de juny de 2022, del conseller d’Hisenda i Model Econòmic, per la qual s’aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana. L’enllaç al sistema PROPER és: <https://www.gva.es/va/inicio/procedimientos?id_proc=22930>

*Onzé. Compatibilitat de les ajudes*

Esta ajuda nominativa serà compatible amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d’organismes internacionals, i concedits per a la mateixa finalitat que preveu la present resolució. Esta compatibilitat està condicionada al fet que l’import de les ajudes, aïlladament o en concurrència amb unes altres, no supere el cost de l’activitat subvencionada, tot això de conformitat amb l’article 65.3.c del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions, i l’article 168.1.A, apartat c, de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Dotzé. Minoració, anul·lació i reintegrament de les subvencions*

1. Es reduirà proporcionalment la subvenció en cas que la justificació dels gastos efectuats no arribe a la quantia concedida, així com quan, subvencionada una part del cost total de l’activitat, no es justifique l’import total del gasto que suposa el desenrotllament de l’activitat mencionada.

2. La presentació extemporània de la justificació donarà lloc a incoar un procediment per a deixar sense efecte l’acte de concessió de la subvenció. En tot cas, es garantirà el dret de l’audiència a l’entitat interessada.

3. En els casos previstos en l’article 37 de la Llei 38/2003, de 17 de novembre, general de subvencions, l’entitat beneficiària haurà de reintegrar la totalitat o una part de la quantitat percebuda més els interessos de demora corresponents. En estos casos s’incoarà l’expedient oportú que, amb l’audiència prèvia de l’entitat interessada, resoldrà la persona titular de l’òrgan gestor de la subvenció.

4. El falsejament o l’ocultació de dades i documents, que afecten substancialment la concessió i l’entrega de fons públics, donarà lloc a l’exigència de responsabilitats tant en l’orde administratiu com en el jurisdiccional competent.

5. La Conselleria d’Educació, Cultura, Universitats i Ocupació es reserva el dret a fer les inspeccions tècniques i administratives que es consideren necessàries a fi de confirmar l’execució correcta de l’actuació subvencionada.

6. D’acord amb l’article 23.1 del Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions, l’incompliment de la normativa ambiental i social, dels compromisos assumits per la persona beneficiària i dels compromisos establits, referits en els apartats primer i segon de l’article 21 d’este decret, constituiran causa de reintegrament de la subvenció, d’acord amb l’article 37.1.f de la Llei 38/2003, de 17 de novembre, general de subvencions.

*Tretzé. Mètode general de control*

1. La Conselleria d’Educació, Cultura, Universitats i Ocupació, de conformitat amb el que establix l’article 169 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, la Direcció General de Cultura efectuarà el control administratiu a través de la revisió de la documentació justificativa presentada a fi de confirmar l’execució correcta de l’actuació subvencionada.

2. La comprovació material de la realització de les activitats es durà a terme d’acord amb el pla de control següent, que s’aprova mitjançant esta resolució:

a. Es farà un control administratiu i de qualitat, a fi de valorar el grau de compliment dels objectius marcats; s’analitzarà la documentació aportada pel beneficiari, i se’n comprovarà l’execució, per a valorar si s’ajusta al que s’establix en la resolució, així com la qualitat i la idoneïtat.

b. El percentatge de l’ajuda que caldrà controlar serà del 100 % del total pagat d’esta subvenció.

c. Per a poder efectuar la comprovació material de les activitats, el beneficiari de la subvenció haurà de facilitar l’accés a les seues instal·lacions al personal de l’òrgan gestor habilitat a este efecte, en el cas que siga necessari.

3. A fi de no pertorbar el funcionament normal de les entitats, i ateses les disponibilitats tecnològiques del beneficiari, es podran substituir les inspeccions presencials per altres mitjans de prova en format electrònic que garantisquen la realització adequada de l’activitat subvencionada, com per exemple, vídeos, fotografies geoetiquetades o datades i altres mitjans de prova en format electrònic que garantisquen la realització adequada de l’activitat subvencionada.

4. El pla de control verificarà el compliment de la normativa social i ambiental, dels compromisos de transparència, ètics, socials i ambientals que s’hagen establit i dels compromisos assumits per la persona beneficiària, d’acord amb l’article 22.1 del Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions, modificat pel Decret llei 15/2022, d’11 de novembre, del Consell, i per l’article 90 del Decret llei 7/2024, de 9 de juliol, del Consell, de simplificació administrativa de la Generalitat.

5. Efectuades les actuacions oportunes per a comprovar l’adequació de la realització de l’activitat subvencionada, en cas d’incompliment total o parcial de l’activitat subvencionada, donarà lloc al procediment de reintegrament de la subvenció que corresponga, sense perjuí de la responsabilitat en què haja pogut incórrer l’entitat subvencionada.

*Catorzé. Protecció de dades personals*

1. La gestió de la subvenció concedida per mitjà d’esta resolució implica el tractament de dades de caràcter personal, especialment en la fase de justificació, per la qual cosa s’apliquen les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.

2. En compliment del que preveu l’article 13 de l’RGPD, la informació bàsica en matèria de protecció de dades és la següent:

– Té la condició de responsable del tractament la Conselleria d’Educació, Cultura, Universitats i Ocupació. Av. Campanar, 32. 46264 València. Adreça electrònica: [crriaorykjhpxodwcyeshfxs@ooq.cj](file:///C:/Users/H92755208I/Desktop/Publicar/yteyjgrcvgtvisawvtgtvnwy@gdw.wm)

– La finalitat per al tractament de dades personals és gestionar la subvenció concedida en les diferents fases de tramitació.

– Les persones interessades en este tractament tenen dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o l’oposició al tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en l’enllaç següent: <http://sede.gva.es/va/proc19970>.

– Per a més informació, es pot consultar el registre d’activitat de tractament denominat «Ajudes, beques i subvencions», accessible en la pàgina web: <https://ceice.gva.es/va/registre-de-tractament-de-dades>.

3. Quan la persona que actue en nom de l’entitat beneficiària aporte dades de caràcter personal de terceres persones en el procediment administratiu, tindrà l’obligació d’informar dels aspectes següents:

– La comunicació d’estes dades a l’Administració per al seu tractament en l’àmbit de les seues competències i d’acord amb les finalitats del procediment.

– La possibilitat que l’Administració faça consultes relacionades amb les seues dades per a comprovar-ne, entre altres aspectes, la veracitat. Si per a esta consulta hi ha una llei que requerix l’autorització de la persona les dades de la qual es consultaran, la persona sol·licitant, o qui la represente legalment, haurà de recaptar esta autorització, que estarà disponible a petició de l’Administració en qualsevol moment.

– La possibilitat i la manera d’exercir els drets d’accés, rectificació, supressió, limitació del tractament o oposició que l’assistixen en relació amb el tractament de les dades personals pròpies.

*Quinzé. Règim jurídic aplicable*

Estes subvencions es regiran, a més de fer-ho pel que es disposa en esta resolució, per la Llei 38/2003, de 17 de novembre, general de subvencions, i pel Reglament de la llei mencionada, aprovat pel Reial decret 887/2006, de 21 de juliol, excepte en el que afecte els principis de publicitat i concurrència, així com pel que es disposa en la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i per les altres normes de dret administratiu i la resta aplicable general i pertinent que siguen aplicables.

*Setzé. Efectes*

La present resolució serà objecte de publicació en el *Diari Oficial de la Generalitat Valenciana*, per contindre les bases reguladores de la subvenció que es concedix, de conformitat amb el que es preveu en l’article 9.3 de la Llei 38/2003, de 17 de novembre, general de subvencions, i produirà efectes a partir de l’endemà de publicar-se.

De conformitat amb el que s’establix en els articles 114, 123 i 124 de la Llei del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, esta resolució, que posa fi a la via administrativa, podrà ser objecte de recurs potestatiu de reposició o ser impugnada directament davant de la jurisdicció contenciosa administrativa, en els terminis i davant dels òrgans que s’indiquen a continuació:

a) El recurs potestatiu de reposició davant de la persona titular de la Conselleria d’Educació, Cultura, Universitats i Ocupació, en el termini d’un mes a comptar de l’endemà de la publicació d’esta resolució.

b) El recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos a comptar de l’endemà de publicar-se esta resolució, d’acord amb el que disposen els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.

Tot això, sense perjuí que les persones interessades puguen exercir qualsevol altra via que estimen oportuna.

  

València, 18 de novembre de 2024

(p. d. Resolució 13.04.2022; DOGV 9328, 29.04.2022)

María del Pilar Tébar Martínez

Secretària autonòmica de Cultura